Publication: Magyar Közlöny
Issue: MK-2006-162 (Year: 2006, Number: 162)
Era: 2004-2010
Section: A Magyar Köztársaságban élõ nemzeti és nyelvi kisebbségek országgyûlési képviseletérõl szóló 1990. évi XVII. törvény 1. §-a ugyanis a következõ rendelkezést tartalmazta: „A Magyar Köztársaságban a cigány, a horvát, a német, a román, a szerb, a szlovák, a szlovén és a zsidó közösségnek az a része, amely önmagát a legteljesebb önkéntesség alapján
Paragraph Index: 1755

1. A kisebbségi oktatás helyzetét befolyásoló általános tendenciák A kisebbségi oktatás helyzetével az összes eddigi beszámolóban viszonylag részletesen foglalkoztunk. Az oktatás ügye – mindenekelõtt az oktatás általános színvonala és az azt garantáló személyi- és tárgyi feltételek megléte – általában is a legfontosabb társadalmi kérdések közé tartozik, ugyanakkor kiemelt fontossággal bír a nemzeti és etnikai kisebbségek esetében, hiszen a kisebbségi oktatás olyan kulcsfontosságú, mondhatni stratégiai feladat, amely a szó szoros értelmében meghatározhatja egy-egy kisebbségi közösség fennmaradását, identitásának megõrzését. Az ún. nemzetiségi oktatás esetében a 2005-ös év nem hozott újabb fordulatokat, azok a problémák, amelyekkel találkoztunk, már régóta ismertek, talán csak árnyalatokban különböznek a korábbi évek tapasztalataitól. A nemzetiségi oktatás egyik elsõdleges célja az anyanyelvi ismeretek elmélyítése, illetve fejlesztése (nyelvoktató programok), illetve a nyelvismeret színvonalával szoros összefüggésben a különbözõ tantárgyak, ismeretek anyanyelven történõ oktatása. A nemzetiségi oktatás tehát értelemszerûen speciális feltételeket igényel, hiszen az ebben részt vevõ pedagógusoknak – a nemzetiségi nyelven kívül – el kell sajátítaniuk az idegen nyelven való oktatás képességeit is. A nemzetiségi pedagógusképzés helyzetét negatív irányban befolyásolja azonban, hogy az ezeket a szakokat választó pedagógusokat nem részesítik olyan fokú elismerésben, amely arányban állna az ehhez a munkához szükséges ismeretekkel és a gyakorlati oktatás során ténylegesen végzett teljesítménnyel.13 A kisebbségi oktatás egyik alapkérdéseként külön kell szólnunk a cigány kisebbséget érintõ közoktatási (nevelési) feladatok problémáiról is. Elöljáróban azt kell leszögeznünk, hogy a cigány kisebbségi oktatás – jóllehet a jogalkotó a nemzetiségi oktatással egyidejûleg, azonos keretek között fogalmazta meg az erre vonatkozó szabályozást – lényegi különbséget mutat a nemzeti kisebbségek oktatásához képest. A különbség azonban nem az oktatáshoz fûzõdõ jogokat illetõen állapítható meg, hanem annak sokkal inkább társadalmi-szociológiai okai vannak. A nemzetiségek esetében nyilvánvaló célok – mindenekelõtt az asszimiláció lassítása, megakadályozása, illetõleg a nemzeti identitás megõrzése – ugyan a roma kisebbségi oktatás esetében is megállapíthatók, azonban e kisebbségi közösség esetében az oktatással elérni kívánt célkitûzések ezen túlmutató, komplexebb feladatok elvégzését igénylik. A cigányság esetében az oktatás célja alapvetõen kettõs: az önazonosság megõrzésén túl meg kell teremteni, el kell mélyíteni az integrációt is. Az integráció alatt ez esetben a társadalmi elfogadottság erõsítését, az elõítéletek felszámolását és a különbözõ helyzetû népességcsoportok esélyegyenlõségének a megteremtését – és ezzel párhuzamosan természetesen a szegregáció felszámolását – értjük. Az integráció ugyanakkor sem elvileg, sem gyakorlatilag nem kerülhet ellentétbe az identitás megõrzésére irányuló – a nemzeti kisebbségek esetében bevált – célokkal. Ennek a hangsúlyozása azért is fontos, mert a roma kisebbség esetében a tágabb értelemben vett, és az oktatás eszközeivel is erõsíthetõ kulturális autonómia keltheti akár az elkülönülés látszatát is.14 Az alábbiakban – különbözõ szempontok szerint – a kisebbségi oktatás helyzetét meghatározó, tágabb társadalmi környezetet szeretnénk bemutatni annak érdekében, hogy az olvasó részletes információkat szerezhessen az oktatás ügyét illetõen a kisebbségi önkormányzatokra, a települési önkormányzatokra, illetõleg az államra háruló egyes feladatokról. 2006/162/II. szám 13 Egyes, a vállalkozási szférában keresett nyelveket bíró pedagógusok esetében relatíve nagy a pályaelhagyás, ami ugyancsak negatívan befolyásolja a nemzetiségi oktatás személyi feltételeinek alakulását. Ezen a helyzeten – feltehetõen – hosszabb távon sem várható érdemi változás, hiszen a pedagógusbéreknél a nyelvismeretet preferáló üzleti szféra várhatóan a jövõben is kedvezõbb perspektívát kínál. 14 Az egyik vidéki városunkban például a cigány fiatalok részére szervezett társadalmi szervezet azon törekvése, hogy a romák önálló klubhelyiséget kapjanak, a helyi cigány kisebbségi önkormányzat elzárkózásán bukott meg, ugyanis a kisebbségi önkormányzat képviselõ-testülete a települési önkormányzatban helyet foglaló cigány jelöltként mandátumot szerzett képviselõvel egyetértésben úgy vélekedett, hogy a településen mûködõ kultúrház és ifjúsági klub mellett egy hasonló profilú ifjúsági intézmény csak az elkülönülést, a szembenállást szolgálná, és összességében véve az integrációval és a cigányság érdekeivel ellentétes lenne.

Source: https://magyarkozlony.hu/hivatalos-lapok/8d84d09a422734829a809ca17d0e2bc7a9618071/dokumentumok/bc659edd643603e456e0b6ea48da97468fc77958/letoltes